Diari Oficial de la Generalitat Valenciana


Sumari del DOGV 3464, del 30-03-1999 (1999/2531)

ORDRE de 3 de març de 1999, de la Conselleria de Cultura, Educació i Ciència per la qual es convoquen ajudes per a la realització de projectes a través del programa «La Joventut amb Europa III» i altres iniciatives i programes de la Unió Europea.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3464

Data del DOGV
:   30-03-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/2531


Data del document
:   03-03-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * ajuda pública
    * jove
    * suport econòmic

ORDRE de 3 de març de 1999, de la Conselleria de Cultura, Educació i Ciència per la qual es convoquen ajudes per a la realització de projectes a través del programa «La Joventut amb Europa III» i altres iniciatives i programes de la Unió Europea. [1999/X2531]
  
Per la decisió núm. 818/95 CE del Parlament Europeu i del Consell de la Unió Europea, de 14 de març de 1995, s'adopta el programa comunitari «La Joventut amb Europa III», amb l'objectiu de fomentar, en els joves, la mobilitat que els permeta prendre consciència de la seua pertinença a la Unió Europea, i també perquè reconeguen el valor de la diversitat cultural i la importància de la democràcia en l'organització de la societat per mitjà de la participació, sense fins lucratius, en les seues institucions.
  
Com que la promoció d'intercanvis com a forma d'afavorir la mobilitat entre els joves de la Comunitat Valenciana i joves d'altres països del món és un objectiu dins de la política de joventut de l'Institut Valencià de la Joventut, d'acord amb les funcions que recull la Llei de la Generalitat Valenciana 4/1989, de 26 de juny, sobre l'Institut Valencià de la Joventut, cal potenciar els programes promoguts per la Unió Europea en aquest sentit, per tal d'unir esforços en la consecució d'objectius comuns.
  
Per això i fent ús de les competències que em conferix l'article 35 de la Llei 5/1983, de la Generalitat Valenciana, de 30 de desembre, de Govern Valencià,
  
ORDENE
  
Primer
  
Per tal de donar una major facilitat i un major suport econòmic als nostres joves a l'hora d'accedir al programa «Joventut amb Europa III», l'Institut Valencià de la Joventut ha resolt convocar ajudes per a la realització de projectes a través del programa susdit, durant l'any 1999.
  
Les ajudes es convoquen per a la realització de projectes dins del programa comunitari «La Joventut amb Europa III», les accions del qual es detallen tot seguit:
  
- Acció A: Activitats intercomunitàries que afecten directament els joves:
  
- Acció A.I: Intercanvis i mobilitat dels joves.
  
- Acció A.II.1: Iniciatives juvenils.
  
- Acció D: Intercanvis amb tercers països.
  
Segon
  
L'import global màxim de les ajudes que es concediran serà de huit milions de pessetes (8.000.000 PTA) -quaranta-huit mil huitanta euros i noranta-set cèntims (48.080,97 euros)-, a càrrec del capítol IV, línia de subvenció 4, 11, del pressupost de l'Institut Valencià de la Joventut per a 1999.
  
L'ajuda podrà abastar fins al 20% del 50% sol·licitat a l'Agència Nacional Espanyola o a la Comissió Europea, d'acord amb la decisió corresponent per a cada acció del programa, amb un límit màxim de 300.000 pessetes (1.803,04 euros), i fins que s'exhaurisca el crèdit disponible.
  
DISPOSICIONS FINALS
  
Primera
  
Es faculta el director general de l'Institut Valencià de la Joventut perquè dicte les resolucions que calga per tal de complir el que disposa aquesta ordre.
  
Segona
  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.
  
Tercera
  
Contra aquesta resolució, que posa fi a la via administrativa, es podrà interposar recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos, o de deu dies si s'opta per seguir el procediment per a la protecció dels drets fonamentals de la persona, comptadors ambdós des de l'endemà de la seua publicació en el Diari Oficial de la Generalitat Valenciana. Tot això d'acord amb el que disposen els articles 10, 14, 46 i 115 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 3 de març de 1999
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Bases de la convocatòria
  
Primera. Beneficiaris
  
Podran participar en aquesta convocatòria les associacions juvenils inscrites en el Cens d'Associacions Juvenils i Entitats Prestadores de Serveis a la Joventut de la Comunitat Valenciana i els grups de joves majoritàriament residents a la Comunitat Valenciana reunits per a la realització d'un projecte, segons el que establisquen les convocatòries de la Unió Europea.
  
Segona. Característiques dels projectes
  
Els projectes hauran de complir els objectius i els requisits que establisca el programa «La Joventut amb Europa III» per a cadascuna de les seues accions.
  
Tercera. Lloc, termini i forma de presentació de les sol·licituds
  
Les sol·licituds es formularan segons el model que apareix com a annex II a l'Ordre, i es presentaran en el Registre de l'Institut Valencià de la Joventut (carrer de l'Hospital, 11, de València); en les unitats territorials de l'Institut Valencià de la Joventut d'Alacant i de Castelló; o en qualsevol dels llocs que establix l'art. 38.4 de la Llei de Règim Jurídic de les Administracions Públiques i del Procediment Administratiu Comú, d'acord amb els terminis establerts en el calendari per a cada acció del programa «La Joventut amb Europa III», que apareix com a annex IV.
  
Les sol·licituds hauran d'anar acompanyades d'una còpia degudament confrontada del formulari de sol·licitud oficial que s'haja presentat per a cadascuna de les accions, juntament amb tota la documentació requerida per cada programa o iniciativa comunitària.
  
Les sol·licituds presentades per grups de joves aniran acompanyades, així mateix, del document de designació de representant, segons el model de l'annex III.
  
La presentació de la sol·licitud per a aquesta convocatòria (annex II) no eximix les obligacions dels beneficiaris sobre els llocs i els terminis de presentació dels corresponents formularis de sol·licitud d'ajuda, en les diferents agències nacionals o de la Unió Europea.
  
L'Institut Valencià de la Joventut facilitarà a les persones interessades els formularis de sol·licitud oficial existents per a les diferents accions del programa «La Joventut amb Europa III».
  
Quarta. Tipus d'ajudes
  
L'Institut Valencià de la Joventut podrà concedir fins a un 20% del 50% del pressupost del projecte aprovat finalment per l'Agència Nacional Espanyola o per la Comissió Europea segons la decisió corresponent per a cada acció del programa, amb un límit màxim de 300.000 pessetes (1.803,04 euros), per cada ajuda, condicionat a la disponibilitat econòmica (apartat segon de la disposició) i fins que s'exhaurisca, si s'escau, el crèdit pressupostari.
  
Per raons excepcionals i per a col·lectius desafavorits, l'Institut Valencià de la Joventut podrà concedir ajudes superiors a les que establix el punt anterior, i també subvencionar projectes desestimats pel programa «La Joventut amb Europa III» que tinguen un interés elevat per al desplegament juvenil de la Comunitat.
  
Quinta. Adjudicació de les ajudes
  
Les ajudes les adjudicarà el director general de l'Institut Valencià de la Joventut, a proposta d'una Comissió que tindrà en compte la qualitat dels projectes i els criteris prioritaris del programa «La Joventut amb Europa III». La Comissió estarà presidida pel cap del Servei de Participació Juvenil i en ella actuaran com a vocals el tècnic de l'IVAJ responsable del Programa i un representant del Consell de la Joventut de la Comunitat Valenciana, i com a secretari, amb veu però sense vot, un altre funcionari de l'IVAJ.
  
Les ajudes s'adjudicaran una vegada que, a l'Institut Valencià de la Joventut, es tinga constància de les diferents resolucions d'aprovació o de denegació de les ajudes per part de l'Agència Nacional Espanyola corresponent o per part de la Comissió Europea, segons el procediment de selecció.
  
Els sol·licitants justificaran documentalment la resolució adoptada per l'òrgan europeu competent en el termini de 15 dies hàbils comptadors des de la recepció de la notificació.
  
Sisena. Obligacions dels beneficiaris
  
1. Els beneficiaris de les subvencions, a més de les obligacions que establisquen les diferents iniciatives o programes europeus, hauran de complir les següents:
  
a) Realitzar l'activitat o adoptar el comportament que fonamenta la concessió de la subvenció.
  
b) Acreditar davant de l'IVAJ la realització de l'activitat o l'adopció del comportament, i també el compliment dels requisits i les condicions que determine la concessió o el gaudi de l'ajuda. A l'efecte, en el termini de dos mesos comptadors a partir de l'acabament del projecte, hauran de presentar una còpia de la documentació justificativa exigida per la convocatòria europea corresponent. Els projectes finançats exclusivament a través d'esta convocatòria s'hauran de justificar per mitjà de la presentació de la memòria descriptiva de les activitats, i de la certificació i les còpies dels documents d'ingressos i de despeses que s'hagen produït.
  
c) Sotmetre's a les actuacions de control financer que corresponen a la Intervenció General, quant a les subvencions i les ajudes concedides.
  
d) Comunicar a l'IVAJ l'obtenció de subvencions o ajudes per a la mateixa finalitat, procedents de qualssevol administracions o ens públics.
  
e) Comunicar les modificacions que es produïsquen en el desplegament del programa subvencionat.
  
f) Admetre la presència de supervisors de l'Institut Valencià de la Joventut.
  
g) Reconéixer el suport donat per l'Institut Valencià de la Joventut i per la Unió Europea en tots els documents que es distribuïsquen o en la publicació que es genere.
  
2. Tota alteració de les condicions tingudes en compte per a la concessió de l'ajuda i, en tot cas, l'obtenció concorrent de subvencions o ajudes d'altres administracions o d'ens públics o privats, diferents de la Comissió Europea, podrà donar lloc a la modificació de la resolució de concessió.
  
3. L'import de les ajudes rebudes en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'ens públics o privats, supere el cost de l'activitat que desplegarà el beneficiari. En est cas, si la subvenció principal és l'atorgada per l'Institut Valencià de la Joventut, procedirà el reintegrament de l'excés obtingut sobre el cost de l'activitat desplegada.
  
4. L'incompliment de l'obligació de justificar la subvenció suposarà la pèrdua del dret a cobrar-la.
  
Setena. Forma de pagament de les ajudes
  
L'import de les ajudes es farà efectiu, una vegada s'haja acabat el projecte i se n'haja justificat la realització en concepte de liquidació definitiva.
  
Huitena. Incidències
  
Es faculta l'Institut Valencià de la Joventut perquè resolga les incidències que resulten del desplegament de la convocatòria.
  
Annex IV
  
Calendari de presentació de sol·licituds per a 1999
  
Accions descentralitzades
  
Acció A.I
  
Terminis:
  
Fins a l'1 de febrer de 1999, per a activitats que es realitzen entre l'1 d'abril i el 31d'agost de 1999.
  
Fins a l'1 de maig de 1999, per a activitats que es realitzen entre l'1 de juliol i el 30 de novembre de 1999.
  
Fins a l'1 d'octubre de 1999, per a activitats que es realitzen entre l'1 de desembre de 1999 i el 30 d'abril de 2000.
  
Acció A.II.1
  
Terminis:
  
Fins l'1 de febrer de 1999, per a activitats que comencen entre l'1 de juny i el 31d'octubre de 1999.
  
Fins a l'1 de maig de 1999, per a activitats que comencen entre l'1 d'octubre de1999 i el 28 de febrer de 2000.
  
Fins l'1 d'octubre de 1999, per a activitats que comencen entre l'1 de febrer i el 30 de juny de 2000.
  
Accions centralitzades
  
Acció D
  
Terminis:
  
Fins a l'1 de febrer de 1999, per a activitats que comencen entre el 15 de juny i el 31 d'octubre de 1999.
  
Fins a l'1 de maig de 1999, per a activitats que comencen entre l'1 d'octubre de 1999 i el 28 de febrer de 2000.
  
Fins l'1 de setembre de 1999, per a activitats que comencen entre l'1 de febrer i el 30 de juny de 2000.